ვია 75

ვია 75 — ქალაქ თბილისში 1975 წელს ჩამოყალიბებული მუსიკალური ანსამბლი. სახელი დაერქვა ჩამოყალიბების წლის მიხედვით.
ანსამბლის შეკრების ინიციატორი იყო რობერტ ბარძიმაშვილი, რომელიც ანსამბლ ორერას 1958-1975 წლებში ხელმძღვანელობდა.
ისტორია
ანსამბლის ძირითადი შემადგენლობა შეიკრიბა თბილისის კონსერვატორიის სტუდენტებისგან, რომელთა საშუალო ასაკი 22 წელს შეადგენდა.
საბჭოთა ფირმა „მელოდიის“ მიერ მოგვიანებით გამოცემული იქნა ანსამბლის პირველი ფირფიტა, რომელიც შედგებოდა როგორც თანამედროვე ქართველი კომპოზიტორების სიმღერების, ასევე სხვა ქვეყნების მუსიკოსების კომპოზიციების ქავერ-ვერსიებით. ასევე მნიშვნელოვანი იყო ქართული ხალხური სიმღერების საკუთარი ინტერპრეტაციები, ქართული მრავალხმოვანებისა და მძლავრი რიტმ-სექციის გამოყენებით, რომელიც ფიუჟენის ჟანრს ახასიათებს. 1976 წლიდან ანსამბლმა დაიწყო აქტიური საკონცერტო მოღვაწეობა, მონაწილეობდა როგორც გფრ-ის, ასევე გდრ-ის, პოლონეთის, ბულგარეთის, ჩეხოსლოვაკიისა და სხვა ქვეყნების ტერიტორიებზე გამართულ კონცერტებში.
1977 წელს ანსამბლის წევრებმა დადგეს სოსო ბარდანაშვილის როკ-ოპერა „ალტერნატივა“, რობერტ სტურუას რეჟისურით.
1978 წელს ორკესტრ „რეროდან“ ანსამბლში გადავიდა ბესიკ კალანდაძე. მნიშვნელოვანია სიმღერები მისი ვოკალით — „ტირიფები“, „თეთრი ღამე“, „გიორგობისთვე“ და სხვები.
1979 წელს ანსამბლი გამოვიდა იალტაში, სოციალისტური თანამეგობრობის ქვეყნების სიმღერების შესრულების I საკავშირო კონკურსზე და სიმღერის „აფრო-კუბური რიტმები“ შესრულებით მიიღო ლაურეატის წოდება. მოგვიანებით ეს სიმღერა გამოიცა ფირფიტაზე „სოციალისტური თანამეგობრობის ქვეყნების სიმღერების შესრულების საკავშირო კონკურსი 1979“.
1980 წელს, ფესტივალზე „თბილისი-80“ კოლექტივმა III ადგილი დაიკავა, სიმღერის „სამშობლო“ წარდგენით, რომელიც აგებული იყო სუიტის სახით, რომელშიც ინსტრუმენტული ნომრები სრულდებოდა ვოკალურებთან ერთად (სიმღერა შეტანილი იქნა 1981 წელს გამოცემულ ფირფიტაზე ფესტივალის „გაზაფხულის რიტმები. თბილისი-80“ ლაურეატები).
1981 წელს გამოვიდა ანსამბლის მეორე ალბომი, რომელსაც „სიხარულის რიტმი“ ეწოდა. მის ჩაწერაში თავის გარდაცვალებამდე მონაწილეობა მიიღო ცნობილმა ჯაზ-პიანისტმა ვაგიფ მუსტაფა-ზადემ. ამავე წელს ანსამბლმა მაყურებელს შესთავაზა ახალი პროექტი „რეტრო“, რომლის ავტორიც იყო რობერტ ბარძიმაშვილი, ამ პროექტში გაიბრწყინეს ანსამბლის ახალმა წევრებმა — ბესიკ კალანდაძემ, კობა ბეჟიტაშვილმა, თემურ რევაზიშვილმა და სხვებმა. ანსამბლისთვის ახალი სიმღერების შექმნისთვის დაკავდნენ ახალგაზრდა კომპოზიტორები — ნუგზარ ერგემლიძე, ავთო შარვაძე, ზურაბ მანაგაძე, ვაჟა დურგლიშვილი, ნანა დაუშვილი.
1983 წელი აღინიშნა ფირფიტის „ვარსკვლავთცვენა“ გამოცემით. ამ ფირფიტაზე წინა ალბომებთან შედარებით აღარ იყო მხოლოდ ინსტრუმენტული ნომრები და ქავერ-ვერსიები. 1984 წელს კი გამოვიდა უკანასკნელი ალბომი, „ფეხზე დაგიდგები ჩემო საქართველო!“.
წლების მანძილზე კოლექტივი დაშლილი იყო. ბესიკ კალანდაძე საკუთარ სიმღერებს წერდა. სოლო-შემოქმედებას მიჰყვებოდნენ ჯგუფის სხვა წევრებიც — რომან რცხილაძე, გოჩა ლორია, რობერტ ბარძიმაშვილი და სხვები.
რობერტ ბარძიმაშვილი 2003 წელს, 69 წლის ასაკში გარდაიცვალა.
მრავალწლიანი პაუზის შემდეგ ანსამბლის წევრები ერთად პირველად გამოჩნდნენ გადაცემა „პროფილში“, სადაც შეასრულეს მათი ცნობილი სიმღერა „ბაკურიანი“ (ტელეჩანაწერში გადაიცა ორიგინალური ჩანაწერის ფონოგრამა).
2011 წლის 4 დეკემბერს თბილისის ფილარმონიის დიდ საკონცერტო დარბაზში შედგა ანსამბლის დარჩენილი შემადგენლობის საიუბილეო კონცერტი, რომლის ფინალში ფილარმონიის შენობის წინ გაიხსნა მათი სახელობის ვარსკვლავი.
2012 წლის 23 თებერვალს გარდაიცვალა თემურ რევაზიშვილი. აღდგენილმა ანსამბლმა მის გარეშე, 2012 წლის ზაფხულში, ბათუმში ტურნე დაიწყო.
შემადგენლობა
სხვადასხვა დროს ანსამბლში მონაწილეობდნენ:
ანსამბლის სრული შემადგენლობა 1975-86
რობერტ ბარძიმაშვილი - ხელმძღვანელი
ბესიკ კალანდაძე - ბას გიტარა, ვოკალი, არანჟირება
კობა ბეჟიტაშვილი - კლავიშები, ვოკალი
თეიმურაზ რევაზიშვილი - ვოკალი
მიხეილ ფოფხაძე - ბას გიტარა, გიტარა, ვოკალი
უჩა კორძაია - ვოკალი, ფლეიტა, საქსოფონი, დასარტყმელი საკრავები
არჩილ სიმონიშვილი - ვოკალი, ბას-გიტარა, დასარტყმელი საკრავები
რომან რცხილაძე - ვოკალი, როიალი, ორღანი, ვიბრაფონი, არანჟირება
ვალერი კონდახჩიანი - ვოკალი, დასარტყმელი საკრავები, როიალი, ბას-გიტარა, საყვირი
გოჩა ლორია - ვოკალი, გიტარა, დასარტყმელი საკრავები
არჩილ ასლანიშვილი - ვოკალი, გიტარა
დავით ჯანელიძე - ვოკალი, ტრომბონი, გიტარა, ბას-გიტარა, დასარტყმელი საკრავები
გარი მოდებაძე - ვოკალი, საყვირი
ირაკლი კალანდაძე - გიტარა
თამაზ სიჭინავა - სინთეზატორი, ელექტრო პიანინო, არანჟირება, საყვირი
ენვერ ხმიროვი - საყვირი
სარქის პაპაზიანი - საყვირი
თამაზ ნიკოლაძე - ვიოლინო, საყვირი
გია სალაღიშვილი - დასარტყმელი საკრავები
ირაკლი მენთეშაშვილი - კლავიშებიანი ინსტრუმენტები, ვოკალი
რამაზ ბზიშვილი - ტრომბონი, ვოკალი
ნოდარ ოსტატიშვილი - დასარტყმელი საკრავები
დათო ჯაფარიძე-პერკუსია, დასარტყმელი ინსტრუმენტები
ვლადიმერ გრიადუნოვი - საყვირი
ჯონი მაისურაძე-ბას გიტარა
ჯუტი ხელაშვილი - ვოკალი
მერაბ სეფაშვილი - ვოკალი
თემურ თათარაშვილი - ვოკალი
ლევან ლაზარიშვილი - ვოკალი
დისკოგრაფია
ალბომები
სტუდიური ალბომები
1976 — ოროველა — ჩაწერილია 1975 წელს
1981 — სიხარულის რიტმი — ჩაწერილია 1979 წელს
1983 — ვარსკვლავთცვენა — ჩაწერილია 1982 წელს
1984 — ფეხზე დაგიდგები ჩემო საქართველო! — ჩაწერილია 1983 წელს
კრებულები
2011 — საუკეთესო სიმღერები
სინგლები
1976 — ოროველა - Г62-05511-12
1976 — დასალოცი - Г62-05677-8
1980 — ბაკურიანი - Г62-07911-12
1980 — ვია-75 - М62-42397-98
1981 — ქარი - Г62-08959
1982 — ტირიფები - Г62-09511-12
1982 — ნუგზარ ერგემლიძის სიმღერები - Г62-09513-4
კომპაქტ-კასეტები
1980 — აფრო-კუბური რითმები - СМОО-858
1980 — პოპური იშხნელების თემაზე - СМОО-855
კომპაქტ-დისკები
2011 — საუკეთესო სიმღერები
რესურსები ინტერნეტში
ბიოგრაფია საიტზე sssrviapesni.narod.ru.
დისკოგრაფია .
ჟურნალისტ ლაშა გაბუნიას ინტერვიუ რობერტ ბარძიმაშვილთან.
მოყვარულთა გვერდი Facebook-ზე
სქოლიო
ქართული როკ-ჯგუფები
1975 წელს ჩამოყალიბებული ჯგუფები
ვია 75